Peste 30 de incendii de vegetație în patru zile, în Bihor. Flăcările au afectat aproximativ 90 de hectare

În ultimele patru zile, 18-21 august, pompierii militari bihoreni au intervenit pentru stingerea a 32 de incendii de vegetație uscată, mărăciniș și fond forestier, izbucnite pe raza mai multor localități din județul Bihor. În urma acestor incendii, au fost afectate peste 90 de hectare de teren, pe care se aflau vegetație uscată, mărăciniș, lăstăriș, litieră, livezi și baloți de paie.